LidanRubinov/Halacha-QA huggingface dataset:
שאלה: קשר שההורים מתנגדים לו: אני בן 18 ובקשר עם נערה בת 15, אנחנו אוהבים ובקשר טוב אך ההורים שלה מתנגדים לקשר הזה, בגלל שאומרים שהיא חייבת להשקיע בלימודים. אני אני מאוד רציני לגביה, מצידי אפילו היום להתחתן איתה אם היה אפשר. מה הרב מציע לי לעשות להמשיך איתה את הקשר או להפסיק אותו?
תשובה: יש מה שהלב חושק, אבל עולם המעשה לא מאפשר זאת. בדרך כלל ההורים של הנערה בסיטואציה זו צודקים. ההצעה שלי היא שתעזוב את הקשר הזה למשך שנתיים. בעוד שנתיים אתה אתה תהיה רווק וגם היא תהיה רווקה תבדקו שוב את הקשר. אם זה רצון ה' אזי אז בשמחה תפתחו את הקשר מתוך מצב אחר ותוכלו להקים בית כדת וכדין. זה בסופו של דבר גם לטובתך ובודאי גם לטובתה שהיא תתפתח כראוי ותבוא בשלה לבניית ביתך.
שאלה: "בונה ברחמיו" או "בונה ירושלים"?: אני נוהג כמנהגי האשכנזים ובברכת המזון חותם "בונה ברחמיו ירושלים, אמן" ולמיטב ידיעתי כך נוהגים כל האשכנזים. שמעתי כי לדברי הרב אברהם יוסף שליט"א גם אשכנזים חייבים לחתום "בונה ירושלים, אמן" ואם הוסיפו את המילה "ברחמיו" שינו ממטבע שטבעו חכמים ואין לענות אחריהם אמן, וזה בבחינת כל המוסיף גורע. הוא הוסיף ואומר שאף על פי שזה מנהג אבותיו אין בזה גדר של "תורת אמך" כי זה מנהג הסותר את ההלכה ולכן חובה ליטוש אותו. מה דעת הרב, האם יש לזנוח המנהג או להמשיך בו?
תשובה: לעניות דעתי אין לשנות ממנהג אבות בפרט שהיו גדולי גדולים שנהגו כך, וכל שינוי במנהג יש בו פגיעה ח"ו בגדולים שנהגו כך.
שאלה: אכילת חזיר בגאולה: חבר שלי אמר לי שכשתגיע הגאולה, אכילת חזיר תהיה מותרת. האם הדבר נכון?
תשובה: נחלקו חכמינו האם לעתיד לבוא החזיר יהיה מותר. האור החיים הקדוש (ויקרא יא ז) אומר שנקרא שמו חזיר משום שעתיד הקב"ה להחזירו לנו לעתיד לבוא אבל לא את החזיר שבימינו אלא חזיר שיהיו לו את כל סימני הטהרה. התורה תמימה חולק עליו ואומר שאין כל מדרש כזה. (להרחבה אפשר לראות בשו"ת עטרת פז חלק ראשון כרך ב יורה דעה ו)
שאלה: מרוב רצון שוכחים עצמנו?: אני לומדת תואר ראשון במכללה לא דתית. לפני כן התיעצתי עם הרב והוא טען שהיות ואני חזקה ועקרונית אני מסוגלת ללמוד ולא להפגע רוחנית ואולי אף להשפיע ללמוד במקום זה, אני עומדת לסיים את המחצית הראשונה ואני מרגישה שזה קשה מאוד מאוד. נראה לי שאנו מעמידים את הנוער שלנו באתגרים גדולים מדיי. אולי מרוב רצון כן ואמיתי לעזור לעם אנו שוכחים את עצמנו?
תשובה: אם את על פי הנסיון את חושבת שהלימודים שלך במכללה לא דתית פוגעים ברמה הדתית שלך. עליך לעבור למכללה דתית. אסור לקחת סיכונים של ירידה רוחנית ודתית. האפשרות ללמוד במכללה לא דתית מותנת בכך שהיא לא תגרום לפגיעה ברמה הדתית. נראה לי שכך היתה העצה בשעתה.
שאלה: אשה בבית הכנסת הבעל בבית: האם מותר לבעל להשאר בבית עם הילדים, והאשה שמאוד משתוקקת לכך תלך להתפלל בבית הכנסת?
תשובה: הבעל חייב בתפילה במנין, והאישה אינה חייבת בתפילה במנין. לכן עצתי היא שתזמינו בייביסיטר.
שאלה: אמירת תהילים לחטופים: לאחרונה לקחתי על עצמי לדאוג לחלק את התהילים לזכות החיילים החטופים. אשמח מאוד אם הרב יסביר מה העניין לומר דווקא תהילים ומה המעלה באמירתם?
תשובה: מובא במדרש תהילים כי באמירת תהילים ישנם סגולות נפלאות לקבלת התפילה וכן נאמר שהם מכוונים כנגד חמישה חומשי תורה. וכן מובא כי דוד המלך ביקש מריבון העולם שייחשב למי שאמרם כאילו עסק בסוגיות הקשות בש"ס. ומסורת עממית בת אלפי שנים של גדולי ישראל וכל בית ישראל אנשים ונשים כי אמירת תהילים רצויה ומקובלת אצל הקב"ה ובכוחה לחולל ישועות. תהילים כפדיון שבויים לחטופים
שאלה: מתנשא על הורי: מאז שהתחזקתי יש לי תופעה שאני לא אוהב, אני מסתכל על ההורים שלי כאנשים שלא הולכים בדרך האמת ולא יודעים כלום. מן התעלות כזו מעליהם למרות שאני מתפלל רוצה שאימי תתחזק, מה לעשות, איך לגרום להם להבין מה שאני הבנתי שהדרך היא דרך תורה ומצוות. אני מרגיש אגואיסט שרק לי יהיה טוב בעולם הבא ומה איתם?
תשובה: : מידת הענווה היא הפיתרון להסתבכות שלך. אתה בסך הכל זכית בסיעתא דשמיא לא בזכותך אלא בגלל טוב ה' וחסדו כלפיך. את הוריך אתה צריך לכבד משום שה' עשה אותם שלוחים להביאך לעולם - סימן שהם רצויים וראויים להיות הוריך. דברים רבים שעדיין אינך מודע להם קיבלת מהם. על כך אתה צריך לכבד אותם לדאוג לטובתם. מצווה עליך לדאוג לצרכים שלהם. בדברים החיצוניים והחומריים יותר בקלות אנו יכולים להטיב עם האחר. בדברים רוחניים יותר קשה להטיב עם האחר. אולם בדברים רוחניים היכולת לעזור היא בכך שאין כפייה ואין מחשבות מדוייקות מה טוב להם ומה לא טוב להם. הרבה דרכים למקום. עיקר מה שתצליח לקרב אותם אל הטוב זה דווקא בכך שתאהב אותם אהבה שאינה תלויה בדבר. הם יראו כיצד דווקא התורה גורמת לך להיות אדם עם לב גדול ועם מידות טובות וכך יאהבו יותר את הקב"ה ואת תורתו. אנו משפיעים ל אחרים בעיקר דרך ההתעלות שלנו ולאו דווקא בצורה מכוונת להשפיע. ודאי שבתפילה אתה יכול להתפלל עליהם בתוך מה שאתה מתפלל על עצמך. תזכה שאתה תתעלה יותר ותהייה בחינת בן מזכה אבוה.
שאלה: "גדולי הרוח והיצירה": האם מותר, אפשר ורצוי לקרוא את הספר על הרב קוק שנכתב בידי אבינועם רוזנק (ד"ר למחשב ישראל מהאוניברסיטה העיברית) שהוא חלק מתוך סדרה של "גדולי הרוח והיצירה בעם היהודי" בהוצאת מרכז זלמן שזר לתולדות ישראל?
תשובה: איני מכיר ספר זה ואיני יכול להמליץ עליו, ולכן תשאל מישהו שמכיר. אני יכול להמליץ על הספר "אוצרות הראי"ה" של הרב צוריאל, בו מסופרים תולדותיו, מפעליו וכתביו, וזהו ספר נכון ואמיתי.
שאלה: שם של "קדוש" נוצרי ללהקה: ישנו נגן מפורסם שבחר לקרוא ללהקה שלו ע"ש אחד מה"קדושים" שלהם ימ"ש. מדובר במנגינות ללא מילים ובלי כל קשר לנצרות מלבד השם. האם יש בעיה להאזין לשירים?
תשובה: מותר. ובאופן כללי אם יש מילים לשירים, אם אין אלו שירי עגבים אלא מדברים על נוף או נושאים אחרים, הרי אלו דברי הרשות ואין בזה איסור.
שאלה: שאלות בלימודים באוניברסיטה: התחלתי השנה ללמוד באוניברסיטה פסיכולוגיה ותולדות עם ישראל ורציתי לברר כמה פרטים: האם מותר לתת לבנים (נשואים רווקים) את הסיכומים שלי, האם מותר לבקש מבנים סיכומים, האם מותר לשבת ליד גבר, וכן במקרה שבן התיישב לידי, האם חובה לקום? באם המרצה אומר דברי כפירה (לדוגמא: קידוש ה זה ערך נוצרי קדום), האם חובה למחות בקול, והאם זה צנוע שבת תמחה בכיתה שיש בה גם גברים? אני שומעת בכל יום דברי כפירה, אני לא מרגישה ירידה ברמה רוחנית, אבל אני מרגישה שהאמונה השכלית שלי יותר מתחזקת לעומת האמונה התמימה והפשוטה, (מכיון שאני כל הזמן סותרת לעצמי טענות בראש, לומדת, מחזקת ושואלת.) יש עם זה בעיה, במיוחד מכיון שהמקום של בנות הוא יותר באמונה מצד הרגש ופחות שכלית מה לעשות כדי למנוע נזק, אני שומעת שיעורי תורה באופן קבוע, זה מספיק על מנת להמשיך להתקדם ולא להדרדר מבחינה רוחנית?
תשובה: לתת סיכומים זהו מעשה חסד ומותר ואף ראוי לקיים מצוה זו גם לבנים אך לשמור על הגדרים להישאר בגבול הנימוס הקורקטי. אם את מקפידה לא לשבת על יד בנים השתדלי תמיד לשבת ליד בת. אם בן התישב לידך אל תפגעי בו אלא תמצאי דרך נאותה איך להתישב במקום אחר מבלי שירגיש. יש למחות בעדינות ובנימוס על דברי נאצה אין בכך פגיעה בגדרי הצניעות. הקפידי על לימוד תורה קבוע כל יום פרק בתהילים המדבר אל ליבך וחברה ערכית קבועה לפחות פעם - פעמיים בשבוע. חזקי ואמצי!.
שאלה: כרטיס מגנטי בצרור מפתחות: לאחרונה יש מקוואות רבים שיש שער כניסה מסתובב אוטומטי והכניסה אליו היא באמצעות מגנט מסויים. האם מותר להסתובב בשבת עם מחזיק מפתחות שבו יש גם את המגנט הנ"ל, מצד מוקצה?
תשובה: זהו בסיס לדבר האסור והמותר, והוא בטל למפתחות, לכן מותר ללכת איתו. רק תקפיד לא להשתמש בו בשבת.
שאלה: עליכם בברכת הלבנה: קורה הרבה פעמים שבאמצע הברכה פונים אלי עם אמירת ה" עליכם", האם אני אמור לענות באמצע הברכה או להתעלם?
תשובה: אל תפסיק לענות " עליכם" באמצע הברכה.
שאלה: כלי שלא הוכשר לפסח: לאחר פסח האחרון, הובא לביתנו טוסטר שלא הוכשר לפסח, רק נוקה במים. הטוסטר לא היה בשימוש בפסח אך לא נעשתה עליו מכירת חמץ ויש בו פירורים או שאריות שנדבקו ולא התנקו, והוא חלק מרכושנו, למרות ששהה בבית אחר בחג. האם הטוסטר כשר לשימוש ביום רגיל?
תשובה: כן, מפני שהפירורים האלה בטלים מעצמם.
שאלה: תפילין בלי מנין: האם יש הבדל בברכת הנחת תפילין אם אדם מניח לא במניין, או הבדל אחר?
תשובה: תפילין היא מצווה המוטלת על האדם עצמו ולא קשורה במניין ולכן אין כל הבדל או בשאר ענייני התפילין בין המניח במניין או שמניח בלי מניין.
שאלה: "קליק" בין בני זוג: ישנם זוגות שנפגשים למטרת נשואים כאשר תוך זמן קצר ברור לשניהם שזה מתאים בכזה מין סחף רגשות, ולעומת זאת זוגות שבהתחלה קצת מתלבטים ובונים את הקשר עד שבסוף מחליטים להתחתן. א. האם כדאי לחכות לבת זוג שיקרה איתה את האופציה הראשונ,ה למרות שלדעתי רב הזוגות מתחתנים לפי האופציה השנייה? ב. מה ההבדל לאחר הנשואים בין שני הזוגות שהוצגו? יש לי חבר שיצא עם בחורה מספר שבועות ולטענתו חש אותו סחף רגשות אך היא נפרדה ממנו, ועכשיו הוא יוצא עם מישהי שבעבר לפני הבחורה הקודמת היה ממשיך לצאת איתה, אבל הוא טוען שאין לו את אותה ההרגשה כמקודם, האם עליו להיפרד ולחכות לקשר מיוחד כזה, או לא?
תשובה: סחף רגשות יכול להיות מאד חיצוני ושטחי וההתלהבות עלולה להתמוסס. ואי אפשר לבנות עליה את ההחלטה. ולא צריך לחפש את ההתלהבות הריגשית בלבד ואם היא נמצאת בנוסף לכל השיקולים העיקריים מה טוב. אפשר ואפשר לחזק את הקשר הריגשי ולפתח אותו גם אם הוא היה בתחילה לא גדול אפשר וצריך להתקדם בקשר עוד ועוד. וזה צריכים לעשות תמיד כל הזוגות הנשואים. תמיד להתקדם.
שאלה: הכל לטובה?: ראיתי מספר פעמים שהרב עונה על קושי בפרדות בין בני זוג כי הכל לטובה וימצאו את המתאים יותר, האם הרב לא חושב שהרבה פעמים נאלצים להתפשר על מציאת בן זוג למרות שבעבר מצאו משהו שלדעתם יותר ראוי ועם הזמן שלא מצאו אחד כזה התפשרו על נושא דתי, מראה וכו'. האם לא נכון להגיד שזה החיים ולא הכל לפי התכניות שלנו וצריך להתמודד עם כך למרות שקשה?
תשובה: לפעמים מה שנראה במבט ראשון פשרה. בדיעבד מתברר שזה היה הזיוג הנכון וגם זו לטובה. ומה שהיה נראה יותר ראוי היו לו חסרונות מצד אחר ובשקלול השלם הפשרה כביכול היא היותר ראויה.
שאלה: תפילה או הלוויה: מי שהשתתף בהספד על המת, ולאחר מכן נסעו לקוברו בבית הקברות. האם צריך להפסיק בנסיעה להתפלל מנחה או שהוא בגדר העוסק במצווה? האם גדר זה חל גם אם יש מספיק אנשים שילוו את המת (כגון מנין) או שהוא בגדר זה מרגע תחילת ההספדים?
תשובה: עדיף שיתפלל מנחה, ואחר-כך ישיג אותם.
שאלה: הגעלת כלי פלסטיק : שאלתי האם מותר להפוך כלי פלסטיק שהיתה בו גלידה חלבית (הרבה זמן) לשמוש בשרי חם או קר, וענו לי כי אפשר להגעיל אותו במים רותחים בכלי ראשון. 1. לשם מה נועדה הגעלה, האם צונן בולע? 2. האם צריך להגעיל את הכלי הנ"ל גם אם רוצים להשתמש בו לבשר קר? 3. האם מותר לשים בתוך כלי הנ"ל אוכל פרוה קר (בלי להגעיל את הכלי) ולאכול אותו כעבור זמן עם בשר?
תשובה: 1. ישנו כלל הלכתי שכבוש הוא כמבושל ולכן כלי שהיה בו משקה חלבי במשך 24 שעות הופך לחלבי אף אם המשקה הוא קר. גלידה נחשבת לעניין זה כמשקה ולכן הכלי הוא חלבי ואם רוצים להשתמש בו לבשרי יש להגעילו. אולם האשכנזים נוהגים שלא לשנות מבשרי לחלבי ולהיפך ללא סיבה שמא יתבלבלו. 2. לכתחילה אין להשתמש בכלי חלבי לשימוש בשרי אף שהוא קר. 3. מותר לשים אוכל פרווה בכלי ולהשתמש בו לבשרי אבל לא רצוי הדבר מאחר ואפשר להתבלבל.
שאלה: הורי בעלי שפכו את דמי: הורי בעלי מקוממים אותו נגדי. תחילה זו היתה אימו, וכעת אביו, שהוציא לעז עלי בשיחתו עם אישי, בקשר של הזנחה, לדעתו, של בני הקטן. המקרה ארע במוצ"ש האחרון, ומאז איני יודעת את נפשי. מרגישה כאילו ששפכו את דמי, ופגעו בי, ביקרים לי - בעלי ובני. אציין כי ערכי בעיני בעלי הינו רב, ועל פניו אין לדברי אביו השפעה (מה שלא קרה עם אימו), אך שאלתי היא מהי התגובה הנכונה לכך, האם בכך שאתקשר ואוכיח את חמי בצורה חריפה יש משום עבירה על כיבוד אב זילות בו, האם רצוי שבעלי יוכיח, כיצד לנהוג? אודה לרב אם יוכל להרחיב באופן ההתיחסות שצריכה להיות כלפיהם.
תשובה: איני יודע אם תוכיחי את חמיך זה יעזור או אולי יחמיר את המצב. על כן מוטב לא לעשות זאת. אך עליך לבחון היטב את עצמך ולראות איך את מגיעה לכך שהורי בעלך לא יבקרו אותך אלא יראו את מעלותיך. אולי במקום לכעוס עליהם תקבלי את הבקורת שלהם ותשתדלי להיות יותר ויותר מתקנת את עצמך זה טוב להיות אוהב את התוכחות. ואם הבקורת שלהם אינה צודקת זה דבר שאת לא יכולה להחליט בעצמך אלא רק לאחר שתבחני היטב את עצמך בצורה אמיתית מתוך נכונות לתקן ולהשתפר. ואם אחרי הכל הם סתם מבקרים אותך שלא בצדק. עליך לשוחח עם בעלך בישוב הדעת איך לשכנע אותם שהם אינם צודקים.
שאלה: סדר ט"ו בשבט בליל שבת: מאחר וליל ט"ו בשבט יחול השנה בערב שבת, האם את סדר ט"ו בשבט (הברכות וטעימת הפירות וקריאת הפסוקים) יש לעשות כאילו חל בחול או לאחר סעודת השבת?
תשובה: אפשר לקיים את ה"סדר" אחרי הסעודה ואפשר תוך כדי הסעודה, לצמצם במאכלי שבת הרגילים ולהרבות במקומם בפרות.
שאלה: בעיה הלכתית או לא?: שאלתי מספר שאלות הלכתיות בנוגע לנתינת קרדיטים לעיתונאי והרב ענה בתשובה שאמנם הבהירה את הרוח שנושבת בערוץ 7 ששוללת גאווה, אך לא ענה לי האם אין בהשמטת הקרדיטים בעיה הלכתית על פי המקורות בח, אשמח לקבל הבהרה לגבי הנקודה הזאת?
תשובה: בנתינת קרדיטים יש בעיה הלכתית שיש בזה לפני עוור לא תתן מכשול, כי זה מביא לידי גאווה ואסור לגרום לקלקול המדות של אנשים.
שאלה: כלאיים בתכלת?: לפי הפוסקים כי התכלת המופקת מ"ארגמון כהה-קוצים" הינה התכלת האמיתית. האם יהיה מותר להטיל ציציות צמר בבגד פשתן וכן להיפך עם שימוש בתכלת, או שזה בגדר ספק דאורייתא לחומרא? (בעית כלאיים)
תשובה: אפילו בזמן ח שידעו על התכלת גזרו שלא לשים תכלת בפשתן מחשש שיבואו להטיל צמר בבגד לילה שפטור מציצית ואז יעברו על שעטנז. ק"ו בזמננו שיש מחלוקת אם התכלת הוא באמת התכלת ואז יש כאן עבירה ברורה חלילה.
שאלה: קשיים בפרנסה ובזוגיות: בעלי ואני עובדים שנינו במקצועות מכובדים מאוד, אולם איננו מצליחים לפרנס ששה ילדים ורכב שהכרחי לעבודת הבעל כי אנו מתגוררים בישוב מרוחק, נציג "פעמונים" טען שבגלל החובות קרי הלוואות, איננו חייבים במעשר, אני חשה שמצבנו רק הולך ומחמיר, וגם הזוגיות נפגמת בגלל שהבעל מגיע מאוחר מאוד מהעבודה וכל העול נופל עלי. אם הייתה פרנסה ניחא אבל גם זה אין, אני חשה אובדת עצות בשאלת הפרנסה והזוגיות, מה לעשות?
תשובה: אם התיעצתם עם נציג פעמונים אני מניח שהוא הדריך אותכם להיות שמחים במה שיש לכם. להסתפק במועט יותר ולשלם את החובות ולא להכנס לחובות יותר. ולשמוח בחלקכם. כי אף שהפרנסה מצומצמת אם אדם יודע להיות שמח בחלקו הוא מאושר. והזוגיות מתחזקת דוקא כי אם אין כסף לפחות להיות מאושרים כזוג.
שאלה: מנהגים לחתונת הזהב: האם יש מנהגים שנוהגים לרגל 50 שנות נישואים, ומה הרב מציע לעשות בכדי לציין מאורע זה?
תשובה: לא שמענו על מנהגים, אבל בודאי שיש להודות לד' הודאה רבה על החיים ביחד ללא פירוד ח"ו ועל אריכות הימים. ואולי לעשות מעשה רב לשם הודאה זו כמו תרומה גדולה או התנדבות חשובה כאות ויהיה בזה גם לימוד לרבים.
שאלה: הסכמה משפחתית לרכישת מוצרים: ישנם חילוקי דעות לגבי קנית רכב ביני לבין אשתי, ואנו לא מצליחים להגיע להכרעה. אני טוען שזהו צורך בסיסי ואף אישי, ואישתי מתנגדת מסיבות שונות (הוצאה כספית, מסוכן). עד כמה צריך הסכמה משותפת לגבי רכישת מוצרים לצורך הבית או לצורך אישי?
תשובה: בנושא כזה של רכישת רכב לדעתי צריכה להיות הסכמה. כי יש לזה השלכות רבות בנוסף לנימוקים שהוזכרו. ועליכם ללבן ביניכם את כל הצדדים ולגבש הסכמה משותפת.
שאלה: חתונה בין ל"ג בעומר לשבועות: יש לי בעבודה חברה חילונית לגמרי. היא קבעה תאריך לחתונה בכ"ב באייר וחתמה עם הסכם עם אולם, תקליטן וכו. היום התקשרו אליה מהרבנות ואמרו לה שהיא לא יכולה להתחתן בתאריך הזה כי היא אשכנזייה, רק עכשיו הדבר נודע להם מכיוון שהם רשומים רק כ-3 חודשיים לפני, לפני כן היא שאלה אדם דתי (לא רב), אם מותר להתחתן בתאריך זה והוא אמר שאין בעיה והם הסתמכו על זה. כרגע הם מתכננים לעשות טקס רפורמי בחתונה, ואחרי חג השבועות לבוא לרבנות ולהירשם, האם יש מה לעשות בעניין? האם זה הלכה גמורה שאסור להתחתן בתאריך זה או שלאור המצב יש מקום להקל, איך אם כן איך ניתן לעשות זאת ואם מי אפשר לדבר?
תשובה: אכן יש כאן בעיה. אולם מן הראוי לעמוד קודם על מקורה, הזוג האמור הזמין אולם ומן הסתם גם צלם ותזמורת וכו' ורק את הרבנות לא שאל, אלא העמיד אותה בפני עובדה. ייתכן שלתומו סבר שאותו אדם דתי הוא בר סמכא. אך בכל זאת יש רבנות בה נרשמים אך בה לא מתחשבים. ולגופו של עניין, אכן הנוהג הוא שאין משיאים זוג אשכנזי כל הספירה. אך יש מקומות שנוהגים ללכת לפי החתן. עצתי לזוג לפנות לרב הראשי של העיר בה נרשמו ולשטוח בפניו את העובדות והבעיה שנוצרה ולבקש היתר חריג. העיקר שיבנו בית נאמן בישראל למזל טוב.
שאלה: אמצעי מניעה לאחר ניתוח קיסרי: אני בת 23 ולפני כחודש וחצי ילדתי בן ראשון בניתוח קיסרי מאחר והיה במצב עכוז. בביקורת אצל רופא הנשים - נשאלתי האם אני מעוניינת להשתמש באמצעי מניעה מאחר ועברתי ניתוח קיסרי, והריון נוסף לאחר מכן מומלץ עפ"י משרד הבריאות רק לאחר 18 חודשים (שנה וחצי) מאחר והרחם עבר ניתוח ותפרים ועדיין חלש. האם עלי להקשיב לקול הרופאים (ונשמרתם לנפשותיכם) או שלא להתערב ברצונו יתברך ולהמשיך באורח חיים כרגיל?
תשובה: אם גם רופא דתי וירא שמים אומר כן יש לשמוע בקולו.
שאלה: היהודים הרגו את אותו האיש?: אני מקווה שאני לא מטריד בשאלותי, אבל רציתי להבין עוד נקודה. הרב מתבסס בתשובתו על שני נתונים: א. דברי הפסוק בפרשת בא "שנתנה רשות למשחית", אך לזה בדיוק התכוונתי שכתבתי שלא מקובל בלשון הרמב"ם לדבר בלשון שדורשת "דרשנות", אני לא אומר שזה לא יתכן אך זה תירוץ שנראה על פניו דחוק? ב. הרב כתב כי ידוע שהוא שהה הרבה זמן על העץ. מה המקור לדבר זה, האם בדברי ח? כי נראה לי שאנו נתפסים בדברים אלו אחר מקורות נוצרים, ואני בטוח מעל כל ספק שהם משקרים כך שאני לא מאמין להם בשום פרט בנושא. אני גם לא מאמין שהוא נצלב זה לא כתוב בגמ ולא כתוב ברמב"ם. הדבר היחיד שאני יודע שתלוי בארמית זה צלוב (שמו"ת) ואולי זה מקור הטעות?
תשובה: הרמב"ם כתב על רבי עקיבא שהיה נושא כלים של בר כוכבא ובודאי שאין זה כפשוטו. בספרי גדולים מתארים את אותו האיש בשם הצלוב ואם היה נענש ע"י ישראל היה חייב סקילה ולא תליה וח אומרים שמי שנתלה מיד מורידים אותו. וכן נמצא תיאור זה בספרי היסטוריא הנלמדים בספרי חרדים שהרומאים הם שצלבוהו.
שאלה: מקור היסטורי מהימן?: אני לומדת באוניברסיטת בר אילן במחלקה ללימודי א"י, יש הרבה מרצים שאומרים דברים שמתוך ידיעותי הדלות בנושאים מתוך השקפת היהדות אני יודעת שהם לא נכונים. האם יש מקור היסטורי מהימן שאוכל לקרוא בו ולהבין את ההיסטוריה כפי שהתרחשה באמת לפי מקורותינו? אני מרגישה שהם מצליחים לסלף במוח רוב הסטודנטים דברים בסיסיים ביהדותם וכך אנו יוצאים לעולם עם השקפה היסטורית מעוותת!
תשובה: מצער שאין באקדמיה בכלל ובבר אילן בפרט, קורס חובה לביקורת המדע בעיקר במדעי הרוח. ידוע ומפורסם לכל שפעמים לא מעטות הדעות הקדומות מנחות את המדעים האלו והדיסצפלינה שלהם מאפשרת מראש גם בניין קלפים על כרעי תרנגולת. גם תיזה חסרת בסיס יכולה להיחשב כ"מדעית" ועובדה היא שזה סותר מה שאחר בונה וחוזר חלילה. כל אחד נשען על עובדה אחרת בונה עליה תילי תילים של השערות פורחות באויר. מעטים הם המשקללים את כל העובדות באובייקטיביות. הבעיה היא שכל בעל השערה חדשה משוכנע גם שהוא הצודק והאמיתי ומבטל את האחרים כעפרא דארעא. אך הבאים אחריו יגמלו לו באותה מידה. על דאטפך אטפוך וסוף מטייפייך יטויפון. התייחסי לכל התיאוריות הללו באמת מידה מתאימה.
שאלה: הגדת מחנה גירס: קראתי לאחרונה על הגדה של פסח שנכתבה ונאמרה במחנה גירס תחת השלטון הנאצי (מחנה מעבר בצרפת בשואה), המדובר בהגדה שכתבו אסירים יהודים מתוך הזכרון, ועלו לי מספר שאלות הלכתיות, אשמח אם הרב יציין מקורות לדבריו: 1.האם היהודים יצאו ידי חובת מצוות ההגדה, למרות שלא אמרו את ההגדה כסדר ואף החסירו קטעים ממנה? 2.ידוע שלא היו כ"כ הרבה ילדים במחנה, האם יצאו ידי חובת קריאת ההגדה למרות שלא אמרו לבנים, הרי חלק מהמצוה היא "והגדת לבנך"? 3.האם זה ר בכלל שהם אמרו את ההגדה, הרי זה היה פיקוח נפש, אולי הם היו צריכים לוותר על זה? 4.מכיוון שחלק מהיהודים לא ידעו עברית, האם מותר היה לכתוב ולהגיד את ההגדה בגרמנית או בצרפתית, כפי שעשו עם הפיוטים? 5.אחת מהמצוות העיקריות בערב זה היא אכילת מרור, עפ"י עדותו של פנחס רוטשילד בעת קריאת ההגדה במחנה רבים קיבלו בנוסף למצה מעט סלט במקום מרור, האם הם יצאו ידי חובת המצוה?
תשובה: מטרת ליל הסדר וההגדה היא כדי לקבוע בנו את האמונה בה' יתברך ואין כמו סיפורים מעין אלה כדי להעמיק את האמונה שהרי יהודים אלו במסירות נפש גדולה התאמצו לקיים את מצוות בוראם. ועל ידי הברור על מעשיהם את מתחברת לגדולתם. 1. עיקר ההגדה תוקנה על ידי אנשי כנסת הגדולה אך עד תקופת הגאונים עדיין נחלקו לגבי הנוסח המדוייק שלה. לאחר מכן נהגו להוסיף עוד מאמרי של ח. להלכה, מי שלא אמר את קטעי ההגדה של פסח, מצה ומרור ("פסח שהיו אבותינו... " וכדומה) לא יצא ידי חובתו ואילו אם לא אמר את שאר הקטעים יצא ידי חובת ההגדה בדיעבד. 2. יש שני מצוות בסיפור יציאת מצרים. יש את מצוות "והגדת לבנך" שאדם מקיים כשמלמד את בנו את סיפור ההגדה. ויש מצוות "והגדת", שיש על האדם עצמו חובה לספר ביציאת מצרים ולכן מי שאין לו בן אשתו או חברו שואלים אותו "מה נשתנה" ואם הוא לבדו הוא שואל את עצמו. 3. כמו שאמרנו בפתיחה, מטרת אמירת ההגדה לקבוע את האמונה בליבנו ואומנם פיקוח נפש דוחה את כל המצוות שבתורה אבל יש מקרים בהם יש לקיים את המצווה במסירות נפש ודבר זה יקבע את האמונה בצורה עמוקה יותר. 4. את ההגדה יש לומר בשפה שמבינים ולכן מי שלא מבין עברית יש לו לומר את ההגדה בשפה שהוא מבין. 5. הירק המובחר ביותר הוא חסה ואם אין לו ישנם עוד ארבע סוגים הכשרים ל"מרור". אם גם אותם אין לו יכול לאכול כל ירק מר שיש לו שרף וצבעו ירוק הנוטה ללבן אבל אין לברך עליו. יש הסוברים שבירקות אלו אין מקיימים מצוות אכילת מרור אלא יש בהם זכר למצווה בלבד.
שאלה: קיימת ההלכה על עוול במשקל?: בתורה כתוב " לא יעשה עוול במשקל " ומשווים את זה לדיין שעונשם דומה, איך ההלכה הזאת מתקיימת בימינו הרי אין לנו את המשקלים האלה?
תשובה: אדם המרמה במשקל, אף שהוא משקל אלקטרוני, עובר על איסור זה.
שאלה: השכרת כלי אוכל טרפים: אני עובד בחברה להשכרת כלים לאירועים פרטיים. בין היתר אנו משכירים כלי אוכל, ובין השאר יש לנו סט לא כשר שעל פי רוב הולך לארועים של גויים. ישנם יהודים אינם שומרי תורה ומצוות, שמעוניינים בסט הלא כשר בתואנה שלא משנה להם הכשרות, האם אסור לי לתת להם את הכלים?
תשובה: אסור לתת ליהודי כלים שאינם כשרים אע"פ שהוא מבקש זאת, יש בזה משום לפני עור לא תתן מכשול.
שאלה: כיסוי החלות בסעודה שלישית?: האם צריך לכסות את החלות בסעודה שלישית, מדוע?
תשובה: הסיבה שמכסים את הפת היא משום שלא יראה בושתו, שמניחים אותו ועוסקים תחילה ביין. אולם בסעודה שלישית אין יין, ולכן לא צריך לכסות את הפת. וגם לטעם שזה דומה למן, בסעודה שלישית לא צריך לחשוש לזה, אף שצריך לכתחילה לחם משנה.
שאלה: "בחנוני נא בזאת" במעשר בחוב: אני נמצא ביתרת חוב בבנק. ידוע לי כי אינני חייב במעשר כספים, אך האם בכל זאת אוכל לתרום, בבחינת "ובחנוני נא בזאת", או שאין הבטחה מה במצב זה?
תשובה: אם מצבך קשה מאוד ואתה נחשב כעני אל לך לנסות. אך אם החובות נגרמו בגלל צריכת מותרות ואינך עני אתה רשאי לנסות. אך יש לדעת שההבטחה אינה עושר כפשוטו, ייתכן גם אושר דהיינו עושר במשמעות של איזהו עשיר השמח בחלקו, או עושר בבנים, או בתורה או בבריאות או במניעת הפסדים ועוד ועוד.
שאלה: כיצד לחלק מעשר כספים: כיצד יש לחלק את הסכום בין הגורמים השונים הראויים לקבל צדקה במעשר הכספים, באיזה יחס, כמה אחוזים מסך המעשר לישיבות, כמה ללומדי תורה עניים, וכמה לעניים וחולים?
תשובה: תמיכה בלומדי תורה זו הצדקה המעולה ביותר, ולכן יתן חלק ניכר לעניים בני תורה או למוסדות תורה ואברכים, והשאר יתן למטרות אחרות.
שאלה: לגייר את החבר או לא?: אני בחורה בת 27 שמתחזקת מאוד מאוד, היה לי חבר נוצרי שנה וחצי ומאוד קירבתי אותו ליהדות, אני לא אוכל להתחתן איתו אלא אם כן יתגייר, אך אני יודעת בתוך ליבי שהגיור שלו לא נעשה לשם שמיים אלא בגללי, ולמרות שאני מנסה להסביר לו שהגיור צריך להיעשות לשם שמיים הוא מתעקש שאם לא היה מכיר אותו ספק אם היה מתקרב ליהדות, אני יודעת שזה תהליך מאוד מאוך בא אצטרך לתת את כל כולי על מנת לגיירו ולתת לו יד לאורך כל הדרך, הוא נוצרי קתולי. אני אוהבת אותו, אך אוהבת יותר את בורא עולם כמובן, לכן כל תשובה שתתקבל מכבודו תהיה מאוד חשובה לצומת חיים שאני עוברת, מאחר ואני רואה בגיור של גוי כמצווה גדולה להוספת יהודי נוסף לעם ישראל, האם אני צודקת כי זאת מצווה גדולה, האם עדיף לי פשוט לשחרר אותו ולשכוח ממנו ולקוות למציאת בן זוג יהודי? יש לציין שהבחור מאוד משקיען, הוא בוחר בדרך והולך איתה עד הסוף ואני מאמינה שבעזרתי הוא יוכל להגיע רחוק ביהדות, זאת במידה ואני מאמינה כי זאת השליחות שלי בעולם. כרגע אנחנו לא ביחד הוא נסע לחו"ל לעסקים ואמרתי לו שאני צריכה לשקול בכובד ראש החלטה חשובה שכזאת. אודה אם הרב יווכל לעזור לי בהחלטה מאחר ואני נמצאת בצומת מאוד חשובה של חיי.
תשובה: אכן זו שאלה כבדה מאד. אך לדעתי עליך לעזוב אותו ובעזרת ד' תמצאי את בן זוגך היהודי. כי גם אם הגוי יתגייר אם הוא נוצרי יקשה עליו להתנתק מאמונתו. על כן עליך לאזור כוחות ולנתק את הקשר איתו. ואני מאחל לך שתצליחי לבנות משפחה יהודית טובה וחזקה.
שאלה: עבודת תחנות כוח ומקורות בשבת: קיבלתי הצעת עבודה להיות מנהל תפעול של אתר להפקת חשמל והתפלת מי שתיה עבור מקורות וחברת החשמל, בתפקיד כרוכה הדרכה והוצאה אל הפועל עבודות אחזקה במערכות בעיקר בחגים ושבתות. בהתייחס להיתר השימוש בחשמל שחברת החשמל מייצרת, חלקו ע"י חילול שבת של יהודי קראתי מספר תשובות בעניין, שמקורו בכך שהחשמל הזה חיוני לבתי חולים ולחולים הנמצאים בשכונתינו הנדרשים למיכשור המוזן בחשמל ע"מ לשמור על חייהם כמו כן עבור בטיחות הנמצאים בבתים וברחוב בתאורה וכדומה. ארצה לשאול בניתוח העניין כעניין לאומי. בעניין עבודה בתחנות הכוח של חברת החשמל או בחברת מקורות וכדומה המספקים שירותים בסיסיים לאוכלוסיה החיה בערים, האם עבודתם נכנסת לקטגוריה של פיקוח נפש ברמת החיוניות הלאומית של שירותים אלו כמו שמירה אבטחה ופעילויות אחרות של כוחות הביטחון, וכן האם יש לעשות חילוק בין הפועלים המבצעים את המלאכות בפועל ובין מהנדס או מנהל תיפעולי אחר ברמת ההיתר שניתן או חשוב שבו יהודי יבצע את המלאכות או יורה עליהם למי שאינו יהודי ויפקח עליו? האם יהיה מותר לשבץ עובדים או להורות להם על עבודה הכרוכה במלאכות שבת אף אם חלקם יהודים הבוחרים לחלל שבת ע"מ להרוויח, כיוון שהצורך בתוצרי תחנת הכוח וייצור מים גדולים יותר במשך השבוע מה יהיה היחס לעבודות התחזוקה המורכבות הנדרשות להידחות לשבתות עקב כך שהצריכה בהם יורדת ומאפשרת רק אז טיפול משמעותי וכדאי במכונות שעלותם גבוהה ביותר?
תשובה: שאלה כבדה ומורכבת שאלת, ולא ניתן לענות עליה באתר זה. נעמוד רק על נקודה אחת, בסוף דבריך אתה מציג את הצורך לחלל שבת בנמוק כלכלי. אין בכוחו של נימוק כזה להצדיק חילול שבת. אלא שחברת החשמל ומקורות בנויות כרגע לא על ערכים מקודשים אלא על צרכים כלכליים ומכאן שגם השיקול של פיקוח נפש שמצד עצמו מצדיק אולי את הצורך בייצור חשמל בשבת אינו נקי משקולים זרים עד כמה ניתן לצמצם את העבודות או להמירן בעבודות אחרות. החזון איש כבר קבל על כך שהעדר ניסיון כל שהוא לצמצם את חילול השבת הוא חילול ה'. עצתי לך לפנות פוסק ממדרגה ראשונה ישירות ולא דרך אתר זה או אחר ובמקביל לקבל עצות ונתונים ממנכ"ל חברת החשמל ר' אורי בן נון.